กยอ.ลุยลงทุนน้ำ-รถรางดูแล‘ตะวันออก’
กยอ.ลุยลงทุนระบบน้ำรถไฟภาคตะวันออก รองรับการขยายตัวอุตสาหกรรมชิ้นส่วนอิเล็กทรอนิกส์ในพื้นที่ใหม่
28 มิ.ย. 2555

กยอ.ลุยลงทุนระบบน้ำรถไฟภาคตะวันออก รองรับการขยายตัวอุตสาหกรรมชิ้นส่วนอิเล็กทรอนิกส์ในพื้นที่ใหม่ 
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า คณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) มีมติอนุมัติแต่งตั้งคณะกรรมการจัดการน้ำลุ่มน้ำภาคตะวันออก 9 จังหวัด ศึกษาแนวทางจัดหาน้ำต้นทุนรองรับการขยายตัวอุตสาหกรรม ท่องเที่ยว และอุปโภคบริโภค
ทั้งนี้ ปัจจุบันการขยายตัวของอุตสาหกรรมในพื้นที่อีสเทิร์นซีบอร์ดเพิ่มขึ้นต่อเนื่อง โดยเฉพาะการขยายตัวของอุตสาหกรรมไปยังพื้นที่จังหวัดตอนใน ได้แก่ ฉะเชิงเทรา ปราจีนบุรี สระแก้ว และนครนายก ซึ่งจะเป็นฐานการผลิตชิ้นส่วนยานยนต์ อิเล็ก ทรอนิกส์ และอุตสาหกรรมที่ใช้เทคโนโลยีระดับสูง โดยนายวีรพงษ์ รามางกูร เป็นห่วงว่าการขยายตัวของอุตสาหกรรมในพื้นที่ภาคตะวันออกจะไม่มีน้ำเพียงพอ
ที่ประชุม กยอ.ยังมีมติให้ความเห็นชอบกรณีธนาคารเพื่อการพัฒนาเอเชีย (เอดีบี) มีข้อเสนอให้ความช่วยเหลือไทยในการศึกษาเพื่อปรับปรุงประสิทธิภาพการขนส่งระบบทางรางรถไฟความเร็วสูง 4 เส้นทาง และการปรับปรุงโครงสร้างองค์กรที่มีหน้าที่บริหารจัดการระบบราง
นายชัชชาติ สิทธิพันธุ์ รมช.คมนาคม ระบุว่า การลงทุนรถไฟความเร็วสูง 4 เส้นทาง มี 2 ทางเลือก คือ 1.ลงทุนรถไฟความเร็วสูงกรุงเทพฯ-เชียงใหม่ และ 2.ลงทุนรถไฟความเร็วสูง 4 เส้นทาง แต่ลงทุนช่วงแรกก่อน คือ กรุงเทพฯ-พิษณุโลก กรุงเทพฯ-นครราชสีมา กรุงเทพฯ-พัทยา-ระยอง และกรุงเทพฯ-หัวหิน ซึ่งส่วนตัวอยากเห็นการลงทุนทางเลือกที่ 2 มากกว่า
ก่อนหน้านี้ การประชุมคณะรัฐมนตรีสัญจรที่ จ.ชลบุรี มีมติมอบหมายให้กระทรวงคมนาคมพิจารณาความเหมาะสมในการก่อสร้างเส้นทางรถไฟความเร็วสูงของภาคตะวันออกสายกรุงเทพฯ-ระยอง เพื่อให้การก่อสร้างแล้วเสร็จภายในปี 2560